CELEX: 62008TN0074
Language: el
Date: 2008-02-06 00:00:00
Title: Υπόθεση T-74/08: Προσφυγή της 6ης Φεβρουαρίου 2008 — Now Pharma κατά Επιτροπής

12.4.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 92/43
            
         Προσφυγή της 6ης Φεβρουαρίου 2008 — Now Pharma κατά Επιτροπής
   (Υπόθεση T-74/08)
   (2008/C 92/85)
   Γλώσσα διαδικασίας: η γερμανική
   Διάδικοι
   
      Προσφεύγουσα: Now Pharma AG (Λουξεμβούργο, Λουξεμβούργο) (εκπρόσωποι: C. Kaletta και I.-J. Tegebauer, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής, της 4ης Δεκεμβρίου 2007 — C(2007) 6132·
            
         
               —
            
            
               να υποχρεώσει την Επιτροπή να εκδώσει νέα απόφαση επί του αιτήματος της προσφεύγουσας, της 6ης Φεβρουαρίου 2007, λαμβάνοντας υπόψη την απόφαση του Πρωτοδικείου·
            
         
               —
            
            
               να καταδικάσει την καθής στα δικαστικά έξοδα.
            
         Λόγοι και κύρια επιχειρήματα
   Η προσφεύγουσα στρέφεται κατά της αποφάσεως της Επιτροπής, της 4ης Δεκεμβρίου 2007, με την οποία απορρίφθηκε το αίτημα της προσφεύγουσας περί χαρακτηρισμού του φαρμάκου «Extrait liquide spécial de Chelidonii radix» ως ορφανού φαρμάκου, κατά την έννοια του κανονισμού (ΕΚ) 141/2000 (1).
   Προς στήριξη της προσφυγής της η προσφεύγουσα προβάλλει παράβαση του άρθρου 3 του κανονισμού 141/2000. Ειδικότερα υποστηρίζει ότι η τελική αρνητική γνωμοδότηση του Ευρωπαϊκού Οργανισμού Αξιολόγησης Φαρμάκων στηρίζεται σε εσφαλμένο κριτήριο, στις προϋποθέσεις εμπορίας φαρμάκων κατά το άρθρο 8, παράγραφος 3, στοιχείο γ', του κανονισμού 141/2000. Κατά την άποψη της προσφεύγουσας ορθό κριτήριο για τον χαρακτηρισμό ενός φαρμάκου ως ορφανού φαρμάκου είναι αν το φάρμακο συνεπάγεται σημαντικό όφελος για τους πάσχοντες από τη συγκεκριμένη ασθένεια, κατά την έννοια του 3, παράγραφος 2, του κανονισμού (ΕΚ) 847/2000 (2). Η προϋπόθεση αυτή πληρούται, σύμφωνα με το άρθρο 3, παράγραφος 1, στοιχείο β', του κανονισμού 141/2000, δεδομένου ότι η λήψη του ορφανού φαρμάκου συνεπάγεται σημαντικό όφελος.
   Η προσφεύγουσα αιτιάται επίσης, κυρίως την έλλειψη προσόντων και την μεροληψία του πραγματογνώμονα.
   
      (1)  Κανονισμός (ΕΚ) 141/2000 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 1999, για τα ορφανά φάρμακα (ΕΕ L 18, σ. 1).
   
      (2)  Κανονισμός (ΕΚ) 847/2000 της Επιτροπής, της 27ης Απριλίου 2000, για τη θέσπιση διατάξεων σχετικά με την εφαρμογή των κριτηρίων για το χαρακτηρισμό ενός φαρμάκου ως ορφανού φαρμάκου και τους ορισμούς των εννοιών «παρόμοιο φάρμακο» και «υπεροχή από κλινική άποψη» (EE L 103, σ. 5).